钦定古今图书集成/明伦汇编/氏族典/第563卷 > 移剌斡里朵
## 钦定古今图书集成/明伦汇编/氏族典/第563卷 > 移剌斡里朵

按《金史移剌斡里朵传》，“斡里朵一名八斤，系出辽五
院司。天会三年伐宋，隶军中，遇战辄先登，屡获侦人，
补尚书省令史。皇统二年，授大理正，历同知昭德军
节度使事，以廉陞孟州防御使，转同知北京留守事。
会游古河、阑子山等猛安，契丹谋乱，时方发兵讨之，
别遣斡里朵押军南下，至松山县，为贼党江哥所执”，
不屈，困辱之，使布衣草履逐马而行，且欲害之。斡里
朵说其监奴，因得脱还。六年九月，改北京路转运使。
大定初，迁利涉军节度使，改通远军节度使，卒。